Gazdasági és Szociális Tanács alakult

    A Gazdasági és Szociális Tanács kétéves előkészítő munka után 2004. augusztus 24-én alakult meg. Az új szervezet hangsúlyozottan pártoktól és kormányzattól független tevékenységet szeretne folytatni, nemzeti stratégiai kérdésekben a konszenzuskeresés fóruma lesz.

      Folyamatos dialógusra van szükség – mondta Kiss Péter, kancellária miniszter a Parlament delegációs termében tartott alakuló ülésen. – A Gazdasági és Szociális Tanács a párbeszéd helye, a perbeszédeké az országgyűlés – tette hozzá. Egészen új intézményt hoztak létre a résztvevők, amely a kormány, a szakszervezetek, a munkaadók, a tudósok, a civil szervezetek képviselőiből áll. A megalakult grémium hosszú távú nemzeti, stratégiai kérdésekben alakít ki konszenzust. A testület a társadalmi párbeszéd új fóruma lehet. Az alakuló ülés résztvevői köszöntötte Roger Briesch, az Európai Gazdasági és Szociális Bizottság elnöke. Az EGSZB mintáját követte a magyar grémium, s a jövőben szeretné azokat a jogköröket gyakorolni, amelyet az unióban a példakép. A gyakorlatban ez azt jelenti, hogy kötelező a tanács véleményét kikérni minden stratégiai kérdésben.

      A munkaadói oldal meghatározó tagja, a Munkaadók és Gyáriparosok Országos Szövetségének elnöke is kifejtette álláspontját. Széles Gábor felhívta a figyelmet arra, hogy a legsürgősebb teendő, hogy a parlament törvényben szabályozza a GSZB működését, finanszírozásának módját, külön figyelmet fordítva a függetlenség garanciáira. Hivatkozott az MGYOSZ és az EGSZB között meglévő jó munkakapcsolatokra, hangsúlyozta, hogy a csatlakozó országok közül egyedül Magyarországon jött létre az európai normák szerint a társadalmi párbeszéd új fóruma. Roger Briesch-el folytatott megbeszélése alapján állította, hogy uniós partnerünk kész elfogadni az MGYOSZ néhány javaslatát. Széles Gábor szerint a kibővített unió legnagyobb feladata az, hogy hosszú távú gazdasági stratégiát dolgozzon ki. Félő, hogy a most belépő államok gazdasági növekedése (3-5%) igazodik a korábbi tagok tizedszázalékokkal is alig mérhető fejlődéséhez. A magyarok szerepet vállalhatnának a hosszú távú európai stratégia kialakításában, s nagyban növelné tekintélyünket, ha tapasztalataink átadásával hathatósan részt vennénk a többi most csatlakozott ország társadalmi párbeszédrendszerének magasabb szintre emelésében.

              Az alakuló ülésen Baráth Etele, a Nemzeti Fejlesztési Hivatal volt elnöke ismertette az Európa Terv eddig kidolgozott fontosabb célkitűzéseit. A Gazdasági és Szociális Tanács Vizy E. Szilveszter elnökletével a résztvevők megegyeztek azokban a legfontosabb témakörökben, amelyet a közel jövőben kezdenek feldolgozni.

                                                                                                                          L.G.

